สรรพากรทบทวนภาษีคณะบุคคล
กรมสรรพากรยอม ถอยทบทวนคำสั่งกรมเรื่องภาษีคณะบุคคล หากสร้างปัญหาต่อ ผู้สุจริตจริง
2 เม.ย. 2558

กรมสรรพากรยอม ถอยทบทวนคำสั่งกรมเรื่องภาษีคณะบุคคล หากสร้างปัญหาต่อ ผู้สุจริตจริง
แหล่งข่าวจากกระทรวงการคลัง เปิดเผยว่า นายสมหมาย ภาษี รมว.คลัง ได้สั่งการให้ นายประสงค์ พูนธเนศ อธิบดีกรมสรรพากร ไปทบทวน พ.ร.บ.ประมวลรัษฎากร ที่แก้ไขเพื่อป้องกันการหลบเลี่ยงภาษีของคณะบุคคลและ หจก. ที่ไม่ใช่นิติบุคคล หลังจากได้รับ การร้องเรียนจากผู้ที่เกี่ยวข้องว่า จะเกิดปัญหาในทางปฏิบัติ และ มีผลกระทบต่อประชาชนผู้สุจริตเป็นอย่างมาก
แหล่งข่าวกล่าวว่า นายมานิต นิธิประทีป ที่ปรึกษาด้านยุทธศาสตร์การจัดเก็บภาษี กรมสรรพากร ได้ยืนยันต่อ นายบวรศักดิ์ อุวรรณโณ ประธานคณะกรรมาธิการยกร่างรัฐธรรมนูญว่า กรมจะทบทวนกฎหมาย แต่ได้มีการทักท้วงว่าตัวกฎหมาย ไม่ได้มีปัญหาเพราะเขียนไว้กว้างๆ แต่ประกาศกรมสรรพากรไประบุตีความชัดไปจนทำให้เกิดปัญหา ไม่ว่าจะเป็นเงินฝากร่วม การถือกรรมสิทธิ์ที่ดินร่วม เป็นต้น ก็ต้องกลับไป ระบุให้ชัดเจนว่าจะยกเว้นกรณีใดบ้างเพื่อให้ประชาชนผู้สุจริตไม่ เดือดร้อน
นายบุญทักษ์ หวังเจริญ ประธานสมาคมธนาคารไทย กล่าวว่า สมาคมเตรียมหารือกับสรรพากรให้เร็วที่สุด เกี่ยวกับการแก้ไข พ.ร.บ.ประมวลรัษฎากร (ฉบับที่ 39) พ.ศ. 2557 หลังจากนั้น หากได้ความชัดเจนแล้ว ธนาคารจะสื่อความไปยังลูกค้าต่อไป